31997R1256
L 174/7
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1256/97 НА CЪВЕТА
от 25 юни 1997 година
за изменение на Регламент № 79/65/ЕИО относно създаване на система за събиране на счетоводна информация за доходите и икономическата дейност на земеделските стопанства в Европейската икономическа общност
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 43 от него,
като взе предвид предложението на Комисията (1),
като взе предвид становището на Европейския парламент (2),
като има предвид, че Регламент № 79/65/ЕИО на Съвета от 15 юни 1965 г. относно създаване на система за събиране на счетоводна информация за доходите и икономическата дейност на земеделските стопанства в Европейската икономическа общност (3), определя известни ограничения за използването на счетоводните данни от земеделските стопанства и други лични данни, получени по повод прилагането на цитирания регламент; като има предвид, че с оглед риска информацията, предоставена от един земеделски стопанин, да бъде използвана за цели, различни от предвидените в горепосочения регламент, забраната за всяко неразрешено използване на въпросната информация, трябва да бъде засилена; като има предвид, че въпросният регламент трябва да бъде изменен,
ПРИЕ НАСТОЯЩИЯ РЕГЛАМЕНТ:
Член 1
Член 15, параграф 1 от Регламент № 79/65/ЕИО се заменя със следния текст:
„1. Забранява се използването на всякаква индивидуална счетоводна информация или други индивидуални данни, получени при прилагането на настоящия регламент, за целите на данъчното облагане, както и разгласяването или използването на такива данни за цели, различни от посочените в член 1.“
Член 2
Настоящият регламент влиза в сила на седмия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 25 юни 1997 година.